Balai Cerap Astronomi Kourovka

Balai Cerap Astronomi Kourovka K. A. Barkhatova () ialah sebuah balai cerap di Kourovka, Wilayah Sverdlovsk, Rusia yang dikawal oleh Institut Sains Alam dan Matematik dari Universiti Persekutuan Ural (UrFU). Balai cerap ini dinamakan sempena bekas profesor UrFU dan ahli astronomi Soviet, Klavdiâ Barkhatova yang bergraduasi dari universiti itu pada 1941. Balai cerap ini merupakan satu-satunya balai cerap yang berada dalam julat longitud di antara bandar Kazan dengan Irkutsk.

 Sejarah 
Balai Cerap Astronomi Kourovka ditubuhkan pada 1965 oleh pihak Fakulti Fizik Universiti Negeri Ural (USU, kini sebahagian UrFU) yang pernah menubuhkan sebuah lagi balai cerap pada 1957. Balai cerap ini pada asalnya dibina untuk memerhati pergerakan satelit-satelit buatan setelah kejayaan pelancaran satelit-satelit Sputnik oleh pihak Soviet, tetapi kegunaan balai cerap diperluas kepada bidang-bidang astronomi secara am. Klavdiâ Barkhatova berperanan sebagai pembantu dan penasihat dalam pembinaan balai cerap ini. Sebuah eksoplanet, 4964 Kourovka yang ditemui pada Julai 1979, dinamakan sempena balai cerap ini.

Susulan kejadian kejatuhan meteor di bandar Chelyabinsk pada 2013, pihak balai cerap menjadi salah satu golongan-golongan terawal yang menjadi rujukan oleh kerajaan Rusia tentang keselamatan berkaitan angkasa.

 Ketua balai cerap 

 Ketua Jabatan Astronomi USU 

 1937-1945 - Avenir Yakovkin
 1945-1949 - Sergey Muratov
 1960-1986 - Klavida Barkhatova
 1987-1992 - Anatoly Vasilevsky
 1992-1998 - Sergei Gulyaev
 Sejak 1999 - Eduard Kuznetsov

 Pengarah balai cerap 

 1974-1982 - Georgy Romashin
 1982-2016 - Polina Zakharova
 Sejak 2016 - Andrey Sobolev (pemangku)

 Penyelidikan 
Teleskop-teleskop balai cerap digunakan bagi kajian astronomi oleh pihak Rusia serta antarabangsa dengan jasad-jasad yang dikaji termasuk bintang dan jasad-jasad berdekatan Bumi. Data-data yang dikumpul digunakan dalam penemuan dan pengesahan sistem bintang dan eksoplanet baharu. Peralatan-peralatan yang dimiliki juga membantu golongan penyelidik dalam memantau pergerakan satelit-satelit Bumi dengan orbit melengkung. Secara khusus, balai cerap Kourovka menjalankan pemerhatian astronomi di kawasan buruj Undan (Cygnus).Artem Y. Burdanov, Paul Benni, Vadim V. Krushinsky, Alexander A. Popov, Evgenii N. Sokov, Iraida A. Sokova, Sergei A. Rusov, Artem Yu. Lyashenko, Kirill I. Ivanov, Alexei V. Moiseev, Denis A. Rastegaev, Vladimir V. Dyachenko, Yuri Yu. Balega, Özgür Baştürk, Ibrahim Özavcı, Damian Puchalski, Alessandro Marchini, Ramon Naves, Stan Shadick, Marc Bretton, First results of the Kourovka Planet Search: discovery of transiting exoplanet candidates in the first three target fields, Monthly Notices of the Royal Astronomical Society, Volume 461, Issue 4, 01 October 2016, Pages 3854–3863, https://doi.org/10.1093/mnras/stw1580 Selain itu, balai cerap ini turut menjalankan pemerhatian fotometrik. Berdasarkan laman rasmi balai cerap, kajian-kajian yang dijalankan termasuk:

 struktur, asal-usul, dan pembentukan Bima Sakti;
 fizik bintang dan medium antara najam;
 fizik berkenaan aktiviti-aktiviti suria;
 astrometri dan mekanik cakerawala.

Pihak balai cerap turut menganjurkan sebuah persidangan astronomi tahunan bernama "Fizik Angkasa" (). Rombongan juga dijalankan di balai cerap serta dikunjungi golongan pelajar astronomi Rusia.

 Kelengkapan 
Teleskop-teleskop yang terdapat di dalam balai cerap termasuk:

 Teleskop cermin 700 mm dengan fotometer bersaluran pelbagai
 Teleskop 600 mm dengan tapak khatulistiwa
 Teleskop AZT-3 4553 mm dengan kamera CCD
 Teleskop astrogeodesik SBG 500 mm dengan kamera CCD
 Teleskop suria mengufuk 400 mm dengan spektrograf
 Teleskop azimut berdiameter 1.2 meter dengan spektrograf CCD bergentian optik
 Teleskop robot 400 mm, MASTER-II-URAL dengan dua buah kamera CCD bagi tujuan pemerhatian secara automatik.

 Rujukan 

 Pautan luar 


Kategori:Balai cerap
Kategori:Universiti Persekutuan Ural